Carcaixent acull la II edició de Ribera de Llibres el 4, 5 i 6 de març
26 de Febrero de 2016

Carcaixent

El 4, 5 i 6 de març, Carcaixent acull la segona edició de “Ribera de Llibres”, unes jornades literàries i culturals amb un espai d’exposició i venda al Passeig, i amb més d’un miler de títols que reunirà el fons i les novetats en valencià d’escriptors de tot l’àmbit lingüístic, amb una atenció especial a la producció editorial que s’està generant des de la Ribera.

Les jornades compten amb un gran nombre d’activitats per als més menuts com ara contacontes, animacions lectores, actuacions musicals, tallers, etc., però també signatures, presentacions, xarrades i taules temàtiques adreçades al públic general.

Ribera de Llibres va nàixer en 2015 a l’Alcúdia i arriba enguany a Carcaixent amb una clara vocació de perdurar en el temps, amb la intenció de programar-se de manera periòdica una vegada a l’any i itinerant, de forma que cada edició se celebre en una ciutat distinta de la comarca de la Ribera.